আন্তঃরাজ্য পরিষদের বৈঠকে মুখ্যমন্ত্রী মমতা বন্দ্যোপাধ্যায়ের যোগদান নিশ্চিত হতেই আরেকটি সম্ভাবনার দরজা খুলে গেল! আগামী শনিবার দিল্লি যাচ্ছেন মুখ্যমন্ত্রী মমতা বন্দ্যোপাধ্যায়। রাজ্য প্রশাসনের আশা, এরপর আধার কার্ড নিয়ে মমতার আর্জি মেনে নিতে পারেন প্রধানমন্ত্রী নরেন্দ্র মোদী।
প্রসঙ্গত, আধার কার্ড সংক্রান্ত কোনও আইন আগে ছিল না। সম্প্রতি এ নিয়ে কেন্দ্রীয় সরকার আইন তৈরি করায় আধার কার্ড গোটা দেশে একপ্রকার বাধ্যতামূলক হতে চলেছে। পড়ুয়াদের বৃত্তি এবং রান্নার গ্যাসের ভর্তুকি পাওয়ার ব্যাপারে আধার কার্ড বাধ্যতামূলক করার সিদ্ধান্ত নিয়েছে কেন্দ্র। কিন্তু আধার কার্ড বাধ্যতামূলক হোক তা এখনই চাইছেন না মমতা। কারণ, এ রাজ্যে আনুমানিক ৮৫ শতাংশ কাজ এগিয়েছে। কার্ড হাতে পেয়েছেন প্রায় ৬০ শতাংশ মানুষ। তাই আধার কার্ড বাধ্যতামূলক হলে বহু মানুষ সরকারি সুযোগ-সুবিধা থেকে বঞ্চিত হতে পারেন। প্রশাসনের একাংশের মত, বিলম্বের জন্য রাজ্য একা দায়ী নয়। যার প্রেক্ষিতে আধিকারিকদের একাংশের আশা, বিলম্বের আংশিক ‘দায়’ নিজেদের কাঁধে নিয়ে রাজ্যের আর্জি মানতে পারে কেন্দ্র।
আগামী শনিবার আন্তঃরাজ্য পরিষদের বৈঠকে বিষয়টি নিয়ে সরব হবেন মমতা। প্রশাসনের একাংশের ধারণা, মুখ্যমন্ত্রীর আর্জির গুরুত্ব বুঝে কিছুটা নমনীয় হতে পারেন মোদী। পাশাপাশি, এ রাজ্যে বকেয়া কাজ সম্পন্ন করতে সহযোগিতাও করতে পারে কেন্দ্র।
আধিকারিকদের একাংশের ব্যাখ্যা, প্রথম থেকে আধার-প্রক্রিয়া ছিল ‘রেজিস্ট্রার জেনারেল অফ ইন্ডিয়া’র অধীন। আগামিদিনে সেই দায়িত্ব পালন করবে ‘ইউনিক আইডেন্টিফিকেশন অথরিটি অফ ইন্ডিয়া’। একইসঙ্গে প্রক্রিয়াগত সরলীকরণের পথে এগোবে সংস্থা। উদাহরণস্বরূপ, এখন পাঁচ বছরের নীচে শিশুদের আধার কার্ড না হলেও, তারা জনগণনার অন্তর্গত। কাজেই তাদের আধার কার্ড না হলে প্রক্রিয়া অসম্পূর্ণ থেকে যাবে। আগামিদিনে দেশের যে কোনও প্রান্ত থেকে আধারের জন্য আবেদন করতে পারবেন নাগরিকেরা। ফলে ভৌগোলিক অবস্থানের কারণে যাঁরা আধার কার্ড পাননি, তাঁরাও সেই সুযোগ পাবেন। প্রক্রিয়ার সরলীকরণ হলে কম সময়ে নির্ভুল কাজ করা সম্ভব হবে বলে মনে করছেন আধিকারিকদের একাংশ।
প্রশাসনের এক কর্তার কথায়, ‘‘এখন আবেদন সংগ্রহ করে রাঁচিতে পাঠানো হয়। সেখানে দেশের অন্য প্রান্ত থেকে প্রাপ্ত নমুনার সঙ্গে মিলিয়ে তা কার্ড ছাপানোর জন্য বেঙ্গালুরুতে পাঠানো হয়। ফলে কার্ড পেতে অনেক সময় লাগছে। পিছিয়ে থাকছে রাজ্যের আধার-অগ্রগতিও।’’